## **Registru pentru consemnarea și analizarea propunerilor, opiniilor sau recomandărilor primite**

## **conform art. 7 alin. 5 și 12 alin. 3 din legea nr. 52/2003**

## **privind transparența decizională în administrația publică**

**Propunere de politică publică în domeniul e-guvernării**

|  |  |  |  |  |  |  |
| --- | --- | --- | --- | --- | --- | --- |
| **Nr. crt.** | **Data primirii** | **Persoana inițiatoare** | **Date de contact (e-mail)** | **Conținut propunere/ opinie/ recomandare**  **(conf. art. 7)** | **Stadiu**  **(preluată/**  **nepreluată)** | **Justificarea**  **nepreluării**  **(cf. art. 12 al. 3)** |
|  | 19.10.2020 | Andrei Nicoară |  | Propunere de modificare  Măsura 3 - Stabilirea și operaționalizarea managementului identității și accesului – platforma PSCID și cartea electronică de identitate.  La pag. 55, în lista obiectivelor PSCID specifice se va modifica astfel:  Interconectarea PSCID cu nodul eIDAS național **și notificarea PSCID către UE ca schemă națională de identitate în condițiile prevăzute de regulamentul eIDAS.**  Justificare  Este esențial pentru cetățenii români cu domiciliul sau alte activități în alte state membre UE să aibă posibilitatea de a interacționa electronic cu autoritățile respectivelor state. Modalitatea de recunoaștere în UE a eID-urilor emise în România este notificarea acestora în condițiile Art.6 al Regulamentului UE 910/2014. Obiectivul recunoașterii / notificării nu poate lipsi dintr-o politică publică dedicată următoarei decade, nici nu poate considerat derizoriu fiind un obiectiv cu constrângeri specifice. | Preluată |  |
|  | 20.10.2020 | Florinel Chiș |  | ARMO continuă să susțină că pentru dezvoltarea unor relații digitale eficiente între instituțiile administrației publice și societate este necesară folosirea la scară largă a tuturor tipurilor de semnături electronice (eSignatures) precum și cea a cărților de identitate electronice (eID). În contextul acestei poziții, ARMO ar dori să atragă atenția asupra necesității înscrierii unei semnături electronice calificate concomitent cu emiterea cărții electronice de identitate.  În formularea poziției noastre, ARMO a luat în considerare două studii de caz ce pot fi încadrate ca exemple de bune practici în implementarea strategiilor de e-guvernare, și anume Belgia și Olanda. În ceea ce privește corelația dintre eID și semnătura calificată în cele două țări, pentru eficientizarea procesului, certificatul calificat este înscris odată cu cartea electronică de identitate. În baza acestor exemple, ARMO consideră necesar ca și în România să se opteze pentru înscrierea unui certificat calificat pe cartea electronică de identitate încă de la emiterea sa.  Menționăm că sistemele de eGuvernare a celor două țări alese ca studiu de caz nu se limitează la utilizarea semnăturilor calificate. Atât Belgia cât și Olanda au optat pentru utilizarea la scară largă a tuturor tipurilor de semnături electronice fie ele simple, avansate sau calificate. În alte cuvinte, conceptul semnăturilor electronice este prezent în fiecare aspect al vieții cotidiene, de business, sau în relația cu insituțiile statului. ARMO consideră că România s-ar putea bucura de aceeași eficiență în interacțiunea dintre instituțiile publice, mediul de afaceri și societate dacă ar opta pentru utilizarea la scară largă a tuturor tipurilor de semnături electronice. În acest sens este imperios necesar să adoptăm cadrul legal național prin care Regulamentul eIDAS să devină operațional și în România. | Nepreluată | Acest aspect a fost reglementat prin *Legea nr. 162 din 3 august 2020 pentru modificarea și completarea unor acte normative care cuprind dispoziții privind evidența persoanelor și actele de identitate ale cetățenilor români,* publicată în Monitorul Oficial nr. 698 din 4 august 2020, astfel:  5. La articolul 13, alineatele (3) și (3^1) se modifică și vor avea următorul cuprins  (3) Cartea electronică de identitate permite titularului autentificarea în sisteme informatice ale Ministerului Afacerilor Interne și în sisteme informatice ale altor instituții publice sau private, precum și utilizarea semnăturii electronice, în condițiile legii.  (3^1) Prin autentificare se înțelege procedura prin care i se permite unei persoane ce posedă legal un anumit set de date create în acest scop să se identifice într-un sistem informatic, în interes propriu sau în relația sa cu persoane juridice de drept public ori de drept privat. |
|  | 21.10.2020 | Adrian Ionescu  Asociația Segoia |  | Propunerea 1  Îngrijorarea noastră este legată de faptul că din document reiese că ar exista un singur punct nodal de interoperabilitate, la nivel național, la care toate instituțiile publice trebuie să se înroleze.  Considerăm că o arhitectură mai solidă conține și puncte nodale de interoperabilitate la nivel de județ, care să asigure schimbul de date între instituțiile de la nivel local.  Probabil că există evenimente de viață pentru care o comunicare între sistemele de la nivel local/județean este suficientă.  De asemenea, considerăm că este util să se extragă din lista de servicii publice ce deservesc diverse evenimente de viață acele servicii care pot fi implementate doar printr-o comunicare între instituțiile de la nivel de județ, facilitată de un astfel de punct nodal județean de interoperabilitate.  De asemenea, punctele nodale județene de interoperabilitate pot acționa și ca o interfață între instituțiile de la nivel local și punctul nodal național de interoperabilitate.  O astfel de arhitectură prezintă mai multe avantaje:  - Punctul nodal național de interoperabilitate nu mai este un "single point of failure", întrucât, în cazul unei avarii, serviciile cu impact local vor putea fi deservite în continuare de punctele nodale județene de ineroperabilitate, cel puțin parțial  - Încărcarea sistemului este distribuită și paralelizată prin punctele nodale județene de interoperabilitate  - Se asigură un nivel superior de partajare a datelor cu caracter personal și o autonomie locală mai mare, precum și o reziliență mai mare a platformei în fața unui atac cibernetic, întrucât chiar dacă unul din punctele nodale este compromis, atacatorul nu va avea acces la toate datele cetățenilor  - se asigură o distribuire a forței de muncă care va fi implicată în dezvoltarea și mentenanța acestor puncte nodale județene în teritoriu, ceea ce poate contribui și la dezvoltarea economiilor locale și la pregătirea unui număr mai mare de oameni care să aibă competențele necesare să administreze astfel de sisteme  Această abordare prezintă și unele dezavantaje, desigur, dar considerăm că, la final, beneficiile sunt mai multe.  Printre dezavantaje am putea număra:  - Un cost de implementare mai mare și posibil un cost mai mare cu forța de muncă  - Complexitatea sistemului și latența în comunicarea informațiilor la nivel național vor crește puțin  Cu toate astea, așa cum spuneam, sistemul ar fi mult mai robust, rezilient și sigur folosind o astfel de arhitectură.  Propunere 2  O a doua propunere este legată de posibilitatea de a implementa rapid un mecanism de identitate digitală în lipsa cărții electronice de identitate care, din câte înțeleg, va mai dura.  Acest mecanism presupune folosirea unei aplicații de mobil care generează o identitate digitală pe telefonul utilizatorului și care poate fi asociată cu identitatea reală (din cartea de identitate), putând fi ulterior folosită de cetățeni pentru accesarea unor servicii publice în format digital. Practic, prin intermediul aplicației de mobil se vor putea autentifica și vor putea semna digital documente în raport cu instituțiile statului și nu numai.  Gestionarea asocierii dintre identitatea digitală și identitatea reală a cetățenilor se poate face prin intermediul unui Sistem de Evidență a Identității Digitale (SEID), ce poate fi interogat de alte sisteme ce oferă servicii publice în format digital. Practic, acest sistem poate substitui temporar rolul asigurat de PSCID, până la implementarea cărții electronice de identitate. | Nepreluată  Nepreluată | Propunerea 1  Rolul punctului nodal (hub-ul) de interoperabilitate este de a asigura standardizare și uniformitate, precum și accesul facil în timp real instituțiilor și autorităților publice la toate registrele de bază și sectoriale care conțin date și informații în legătură cu beneficiarii sau solicitările acestora.  Platformele IT, precum și registrele de bază vor fi sub controlul legal al unei autorități sau instituții publice, administrate și operate de către aceasta, însă aceste informații trebuie să fie puse la dispoziție pentru o reutilizare largă, cu măsuri corespunzătoare privind securitatea și confidențialitatea, pentru a asigura respectarea principiilor europene de e-guvernare ”doar o singură dată”, ”reutilizarea datelor” și ”digital în mod implicit”.  Propunerea 2  *Regulamentul (UE) 2019/1157 al Parlamentului European și al Consiliului din 20 iunie 2019 privind consolidarea securității cărților de identitate ale cetățenilor Uniunii și a documentelor de ședere eliberate cetățenilor Uniunii și membrilor de familie ai acestora care își exercită dreptul la liberă circulație* va avea aplicabilitate începând cu luna august 2021.  Implementarea si gestionarea unei variante temporare, neconforme cu eIDAS, precum si asigurarea procesului de înrolare, comportă costuri ridicate, timp îndelungat, riscuri, care anulează orice eventual efect de simplificare a interacțiunii. |
|  | 22.10.2020 | Gheorghe Hriscu |  | Urmează ciclul de finanțare 2021-2027. In acest sens o separare a componentelor cred că este strict necesară   1. Extragerea Analizelor SWOT din toate strategiile de Dezvoltare (centrale, regionale, județene, locale) 2. Generarea unei SINGURE strategii generale CODIFICATE – la nivelul întregii tări 3. Toate strategiile de Dezvoltare subsecvente este recomandat să se raporteze (pe bază de cod) la strategia general (publică) 4. Realizarea oricărei strategii ar trebui să fie MASURABILĂ pe baza unor indicatori SMART 5. Un website (subordonat www.gov.ro) cu TOATE strategiile, dar si cu indicatorii realizați (în timp real) este recomnadabil. | Nepreluată | Nu fac obiectul prezentului document de politică publică. |
|  | 22.10.2020 | Alexandra Irimiea  Consiliul Investitorilor Străini |  | Propunerea 1: Elemente legate de structura organizațională a entităților care vor implementa propunerea  Așa cum menționam, analiza cauzelor, a efectelor, a propunerilor și impactului lor este realizată cu deosebită atenție pentru detaliu. În același timp, din document lipsește o descriere a rolurilor și a responsabilităților pe care le vor avea diversele organizații pentru implementarea măsurilor, precum și a raporturilor instituționale dintre acestea. Experiența anterioară a demonstrat faptul că o coordonare centrală a procesului și un rol politic important al acestui coordonator constituie factori esențiali de care va depinde succesul proiectului.  Propunerea 2: Elemente legate de extinderea adopției e-guvernării în rândul cetățenilor și a companiilor  Remarcăm faptul că propunerea se concentrează în mod deosebit pe capabilitățile la nivel central dar considerăm că trebuie stimulată în aceeași măsură și adopția extinsă a acestor servicii de către cetățeni. În concluzie, vă solicităm includerea unor măsuri care ar duce la sporirea gradului de digitalizare al  administrației publice și ar facilita interacțiunea cu cetățenii și cu companiile, conducând la o adopție pe scară mai largă a e-guvernării de către populație. Acestea sunt:   * înscrierea unei semnături electronice calificate concomitent cu eliberarea cărții electronice de   identitate;   * crearea unui cadru legal național prin care să se asigure aplicarea la scară largă a tuturor tipurilor de semnături electronice, potrivit Regulamentului eIDAS; * crearea unei aplicații de management al documentelor care vor fi generate în procesul de eguvernare (inclusiv stocarea și arhivarea acestora); * elaborarea unui plan menit să asigure conectivitatea la servicii de internet pentru toți cetățenii României, pentru a garanta în acest fel participarea la actul de e-guvernare; credem că este necesar ca pe lângă elementele de infrastructură necesare e-guvernării identificate în propunere ar trebui să figureze și suportul de transmisiuni până la cetățean/companie. Lipsa acestui suport (infrastructura necesară furnizării serviciilor de internet în bandă largă/broadband) se manifestă încă în numeroase zone din țară și, dacă nu este tratat cu prioritate, riscă să excludă o mare categorie de cetățeni și companii de la actul de e-guvernare. | Nepreluată  Nepreluată | Propunerea 1  Elaborarea propunerii de politică publică s-a bazat pe rezultatele activităților desfășurate anterior în cadrul proiectului, luând în considerare și un studiu cu privire la clarificarea rolurilor, atribuțiilor și responsabilităților la nivelul administrației publice din domeniul sistemului informațional asociat evenimentelor de viață, din perspectiva eventualelor suprapuneri de roluri și atribuții între instituții. Mai mult decât atât, elementele tehnice de arhitectură sunt tratate separat drept măsuri (Tabel 20, pag. 49) care vor fi implementate prin intermediul politicii publice și fiecare are un rol cheie în coerența de management IT al serviciilor publice electronice curente și viitoare.  De asemenea, o împărțire a rolurilor se găsește în „Planul de implementare a măsurilor și actiunilor strategice cheie” (pag. 108), plan dinamic ce se poate schimba astfel încât să permită adaptări la situația de fapt din momentul dat.  Propunerea 2   * Acest aspect a fost reglementat prin Legea nr. 162 din 3 august 2020 pentru modificarea și completarea unor acte normative care cuprind dispoziții privind evidența persoanelor și actele de identitate ale cetățenilor români, publicată în Monitorul Oficial nr. 698 din 4 august 2020, astfel:   5. La articolul 13, alineatele (3) și (3^1) se modifică și vor avea următorul cuprins  (3) Cartea electronică de identitate permite titularului autentificarea în sisteme informatice ale Ministerului Afacerilor Interne și în sisteme informatice ale altor instituții publice sau private, precum și utilizarea semnăturii electronice, în condițiile legii.  (3^1) Prin autentificare se înțelege procedura prin care i se permite unei persoane ce posedă legal un anumit set de date create în acest scop să se identifice într-un sistem informatic, în interes propriu sau în relația sa cu persoane juridice de drept public ori de drept privat.   * Propunerea de politică publică include modificări legislative în acest sens (pag. 169), o parte din ele fiind deja transpuse prin *Legea nr. 162 din 3 august 2020 pentru modificarea și completarea unor acte normative care cuprind dispoziții privind evidența persoanelor și actele de identitate ale cetățenilor români,* publicată în Monitorul Oficial nr. 698 din 4 august 2020. * Crearea unei aplicații de management al documentelor centralizată, care să poată fi utilizată de toate instituțiile centrale și locale nu este fezabilă, întrucât specificul acestora diferă din punct de vedere al documentelor pe care le gestionează. Implementarea acestora se va face individual de către fiecare instituție, aplicând principiul interoperabilității. * Asigurarea conectivității la servicii de internet nu face obiectul prezentei propuneri de politică publică, ci asigurarea disponibilității serviciilor publice electronice. Mai mult decât atât, un astfel de plan a fost elaborat și aprobat prin *Hotărârea Guvernului nr. 414 din 3 iunie 2015 privind aprobarea Programului pentru implementarea Planului Naţional de Dezvoltare a Infrastructurii - NGN (Next Generation Network).* |